KIRJALLINEN KYSYMYS P-0941/01 esittäjä(t): Cristiana Muscardini (UEN) komissiolle. Erot BSE-kriisin käsittelyssä.



Virallinen lehti nro 318 E , 13/11/2001 s. 0156 - 0157



KIRJALLINEN KYSYMYS P-0941/01 esittäjä(t): Cristiana Muscardini (UEN) komissiolle (19. maaliskuuta 2001) Aihe: Erot BSE-kriisin käsittelyssä Komissio on BSE-kriisin takia ehdottanut kahden tuhannen miljardin liiran määrärahoja 14 Euroopan unionin jäsenvaltiolle. Lisäksi se on päättänyt, että maasta riippuen teurastetaan tietty määrä nautakarjaa, jossa on todettu BSE-tapauksia, mikä luo paniikkia karjankasvattajien ja kuluttajien joukossa ja antaa epävarmuuden vaikutelman. Ottaen huomioon, että vaikuttaa olevan tieteellisesti poissuljettu, että kyseinen tauti tarttuisi ihmisiin, eikö komissio pidä hyödyttömänä ja vahingollisena tuhota suuria määriä karjaa? Mille tieteelliselle pohjalle päätös perustuu? Kuinka komissio voi pitää sopivana kahden tuhannen miljardin liiran määrärahaa 14 valtiolle, vaikka vuonna 1995 kuuden tuhannen miljardin liiran määräraha pelkästään Isolle-Britannialle ei riittänyt lopettamaan epidemiaa, joka on sittemmin levinnyt muualle Eurooppaan? Ottaen huomioon BSE:n ja suu- ja sorkkataudin vuoksi teurastettujen eläinten suuren määrän miksei komissio harkitse maitokiintiöiden vapaata siirtämistä jäsenvaltioiden välillä, millä voitaisiin tasapainottaa maidontuotantoalan vajeen kasvua lisäämällä maidontuontia? Franz Fischlerin komission puolesta antama vastaus (17. toukokuuta 2001) Tiedeyhteisö katsoo, että naudan spongiformisen enkefalopatian (BSE) ja ihmiseen tarttuvan Creutzfeldt-Jacobin taudin variantin välillä on selvä yhteys, vaikka välitöntä syy- ja seuraussuhdetta ei ole vielä pystytty osoittamaan. Tällä hetkellä ei ole sellaista voimassa olevaa yhteisön sääntöä, jonka mukaan koko karjalauma, jossa on todettu BSE-tapaus, olisi teurastettava. Jokainen jäsenvaltio soveltaa toistaiseksi omaa politiikkaansa. Parlamentti on BSE:tä koskevan asetusluonnoksen(1) käsittelyssä muuttanut taudin hävittämistä koskevaa säännöstä ehdottamalla koko karjalauman teurastamista. Tämä asetusluonnos on parlamentissa toisessa käsittelyssä. Joka tapauksessa niiden eläinten teurastaminen, joiden epäillään saaneen tartunnan joko alkuperäisessä tai nykyisessä laumassaan (jälkeläiset mukaan lukien), on välttämätön toimenpide, jotta mahdollisesti saastuneiden eläinten pääsy ravintoketjuun voitaisiin estää. Komissio haluaa korostaa, että naudanlihan vuoden 2001 budjettia korotettiin 971 miljoonalla eurolla BSE-kriisin aiheuttamista toimenpiteistä johtuvien lisäkulujen kattamiseksi (joulukuun 2000 paketti). Komission 13. helmikuuta 2001 tekemä ehdotus naudanliha-alan yhteisen markkinajärjestelyn muuttamisesta(2) aiheuttaa arviolta 157 miljoonan euron kulut vuonna 2001 ja 1 145 miljoonan euron kulut vuonna 2002. Arvioidut määrät perustuvat kulutuksen vähentymiseen 10 prosentilla vuonna 2001 ja 7 prosentilla vuonna 2002 normaaliin tilanteeseen verrattuna. Jos kulutus on vielä tätäkin alhaisempaa, yhteisön budjetin kulut luonnollisesti kasvavat. Aikaisempien BSE-kriisien aiheuttamista kuluista komissio haluaa huomauttaa, että vuoden 1995 budjetissa ei ollut BSE:hen liittyviä kuluja (kriisi alkoi vuoden 1996 maaliskuun lopussa). Vuosien 1996 ja 1997 osalta yhteisön talousarvion BSE:hen liittyvät kulut (julkinen interventio mukaan lukien) olivat 1 675 ja 1 830 miljoonaa euroa. Näinä vuosina Yhdistyneelle kuningaskunnalle maksettiin 380 ja 780 miljoonaa euroa ja loput summista jaettiin muille jäsenvaltioille. Komissio haluaa korostaa, että ehdotusta ei pidä arvioida ainoastaan rahoitusvaikutusten, vaan ennemminkin ongelmanratkaisukyvyn perusteella. Edelleen komission aikomuksena on noudattaa rahoitusnäkymien 1 kohdan (maatalous) enimmäismääriä. Maitokiintiöiden siirtäminen jäsenvaltioiden välillä ei ole mahdollista asettamatta kyseenalaiseksi kiintiöitä koskevan lainsäädännön perustaa sellaisena kuin siitä säädetään neuvoston asetuksessa (ETY) N:o 3950/92. Toisaalta käyttämättä jääneet kiintiöt ovat erittäin harvinaisia jäsenvaltioissa. (1) EYVL C 45, 19.2.1999, sellaisena kuin se on myöhemmin muutettuna asiakirjalla KOM(2000) 824 lopullinen. (2) KOM(2001) 87 lopullinen.